《题三友图》
元代·张昱

刘文学，如冠玉。平生所性在择友，友此梅花与松竹。

后凋莫问岁寒心，眼中且得无尘俗。顾兹郁郁在徂徕，瞻彼猗猗在淇澳。

更有江南万玉妃，暗香吹遍湖山曲。三友地远莫致之，收拾画图归一幅。

竹为君子松大夫，梅则佳人在空谷。从他坐客寒无毡，只此可以伴幽独。

君不见玄都观里千树桃，尽是人间闲草木。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。